潁州初別子由二首  其一
作者：蘇軾
朝代：宋

paragraphs: 征帆掛西風，別淚滴清潁。
留連知無益，惜此須臾景。
我生三度別，此別尤酸冷。
念子似先君，木訥剛且靜。
寡辭真吉人，介石乃機警。
至今天下士，去莫如子猛。
嗟我久病狂，意行無坎井。
有如醉且墜，幸未傷輒醒。
從今得閑暇，默坐消日永。
作詩解子憂，持用日三省。